ກອງປະຊຸມລະຫວ່າງ ປະທານສານປະຊາຊົນ ສປປ ລາວ ກັບ ປະທານສານ ປະຊາຊົນ ສສ ຫວຽດນາມ
ໃນວັນທີ 16 ມີນາ 2022, ກອງປະຊຸມພົບປະລະຫວ່າງ ປະທານສານປະຊາຊົນສູງສຸດ ແຫ່ງ ສປປ ລາວ ກັບ ປະທານສານປະຊາຊົນສູງສຸດ ແຫ່ງ ສສ ຫວຽດນາມ ຜ່ານລະບົບທາງໄກ, ຝ່າຍລາວນຳພາໂດຍ ທ່ານ ສຈ ປອ ນາງ ວຽງທອງ ສີພັນດອນ ເລຂາທິການສູນກາງພັກ ປະທານສານປະຊາຊົນສູງສຸດ ແລະ ຝ່າຍ ສສ ຫວຽດນາມ ນໍາພາໂດຍ ທ່ານ ຫວຽນ ຮວ່າບິງ ກຳມະການກົມການເມືອງສູນກາງພັກ ເລຂາທິການສູນກາງພັກ ປະທານສານປະຊາຊົນສູງສຸດ ແຫ່ງ ສສ ຫວຽດນາມ.
ກອງປະຊຸມດັ່ງກ່າວ ໄດ້ຈັດຂຶ້ນໃນທ່າມກາງບັນຍາກາດແຫ່ງ ການສະເຫຼີມສະຫຼອງສາຍພົວພັນການທູດ ລະຫວ່າງ ສປປ ລາວ ແລະ ສສ ຫວຽດນາມ ຄົບຮອບ 60 ປີ (5 ກັນຍາ 1962-5 ກັນຍາ 2022) ແລະ ວັນເຊັນສົນທິສັນຍາຮ່ວມມື ຄົບຮອບ 45 ປີ (18 ກໍລະກົດ 1977) ເຊິ່ງມີຄະນະທັງສອງຝ່າຍ ເຂົ້າຮ່ວມ.
ໃນວາລະພົບປະຄັ້ງນີ້, ທ່ານ ສຈ ປອ ນາງ ວຽງທອງ ສີພັນດອນ ໄດ້ຕີລາຄາສູງ ແລະ ສະແດງຄວາມຂອບໃຈຢ່າງຈິງໃຈມາຍັງພັກ-ລັດ ແລະ ປະຊາຊົນຫວຽດນາມ ເວົ້າລວມ, ເວົ້າສະເພາະແມ່ນ ສານປະຊາຊົນສູງສຸດແຫ່ງ ສສ ຫວຽດນາມ ທີ່ໄດ້ໃຫ້ການຊ່ວຍເຫຼືອອັນລ້ຳຄ່າໃນໄລຍະຜ່ານມາ ເປັນຕົ້ນແມ່ນ ການສ້າງຂີດຄວາມສາມາດຂອງພະນັກງານສານປະຊາຊົນ ກໍຄື ການສ້າງຜູ້ພິພາກສາໃນການພິຈາລະນາຕັດສິນ ແລະ ພິພາກສາຄະດີ ໃຫ້ມີຄວາມຖືກຕ້ອງ-ເປັນທໍາ ແລະ ນໍາໄປຈັດຕັ້ງປະຕິບັດໄດ້.
ຈາກນັ້ນ, ຄະນະຜູ້ແທນທັງສອງຝ່າຍ ກໍໄດ້ພ້ອມກັນທົບທວນຄືນການພົວພັນຮ່ວມມື ໃນໄລຍະຜ່ານມາ ຕາມສັນຍາຮ່ວມມືທີ່ໄດ້ລົງນາມ ໃນວັນທີ 13 ສິງຫາ 2008, ປຶກສາຫາລື ແລະ ແລກປ່ຽນບົດຮຽນຮ່ວມກັນໃນຫົວຂໍ້: ການປັບປຸງບູລະນະລະບົບສານປະຊາຊົນ ໃຫ້ມີຄວາມເຂັ້ມແຂງ, ກົນໄກການແຕ່ງຕັ້ງ, ຕິດຕາມກວດກາ, ການຍ້ອງຍໍ, ລົງວິໄນ, ຍົກຍ້າຍ ແລະ ປົດຕຳແໜ່ງຜູ້ພິພາກສາ; ພ້ອມນີ້, ຍັງໄດ້ປຶກສາຫາລືກ່ຽວກັບ ແຜນການຮ່ວມມືໃນຕໍ່ໜ້າ ໂດຍທັງສອງຝ່າຍເຫັນດີສືບຕໍ່ເພີ່ມທະວີການເຄື່ອນໄຫວ, ຢ້ຽມຢາມ ແລະ ພົບປະລະຫວ່າງ ການນຳຂັ້ນສູງຂອງສອງສານປະຊາຊົນ ຢ່າງເປັນປົກກະຕິ ແລະ ຕໍ່ເນື່ອງ ທັງສູນກາງ ແລະ ທ້ອງຖິ່ນ ຕິດພັນກັບ ການແລກປ່ຽນບົດຮຽນ-ຝຶກອົບຮົມດ້ານວິຊາການເຂົ້າສູ່ລວງເລິກ ແລະ ປຶກສາຫາລືການກະກຽມຈັດກອງປະຊຸມສານບັນດາ ແຂວງທີ່ຊາຍແດນຕິດຈອດກັນລະຫວ່າງ ສປປ ລາວ, ສສ ຫວຽດນາມ ແລະ ຣາຊະອານາຈັກກໍາປູເຈຍ ທີ່ສານປະຊາຊົນສູງສຸດແຫ່ງ ສປປ ລາວ ຈະເປັນເຈົ້າພາບໃນຊ່ວງທ້າຍປີ 2022.
ການພົບປະໃນຄັ້ງນີ້ ໄດ້ດຳເນີນໄປດ້ວຍບັນຍາກາດແຫ່ງໄມຕີຈິດມິດຕະພາບ ແລະ ສະໜິດສະໜົມທີ່ສຸດ ອັນໄດ້ສ່ອງແສງໃຫ້ເຫັນເຖິງ ສາຍພົວພັນມິດຕະພາບ ແລະ ການຮ່ວມມືອັນດີງາມທີ່ມີມາແຕ່ດົນນານ ປະກອບສ່ວນສຳຄັນເຂົ້າໃນການເສີມຂະຫຍາຍສາຍພົວພັນມິດຕະພາບ ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ ເວົ້າລວມ, ເວົ້າສະເພາະແມ່ນ ການພົວພັນຮ່ວມມືລະຫວ່າງ ສານປະຊາຊົນແຫ່ງ ສປປ ລາວ ແລະ ສານປະຊາຊົນແຫ່ງ ສສ ຫວຽດນາມ ໃຫ້ນັບມື້ກ້າວສູ່ລວງເລິກ, ມີຜົນສໍາເລັດໃຫຍ່ຫຼວງກວ່າເກົ່າ ແລະ ໝັ້ນຄົງທະນົງແກ່ນ.